Skote klap toe rowers in Delareyville toeslaan | Netwerk24
Deur Susan Cilliers 16 Junie 2017 12:48
Delareyville was in die vroeë oggendure Vrydag in rep en roer toe inwoners wakker geword het van geweerskote tussen die polisie en rowers wat 'n kitsbank probeer beroof het.
"Klomp geweerskote gaan af in die bodorp, honde blaf vreeslik," was Jani Dreyer, 'n inwoner, se boodskap om 02:30 op 'n plaaslike WhatsApp-veiligheidsgroep. Magda Botselo het 'n minuut later laat hoor: "Wat gaan aan, baie geweerskote?"
Kapt. Tlangelani Rikhotso, Valke-woordvoerder in Noordwes, sê die rowers het 'n Standard Bank-kitsbank in die dorp probeer oopbreek toe die polisie daar opdaag. "Iemand het die polisie in kennis gestel, maar dis nie seker wie nie."
Wat gaan aan, baie geweerskote?
Volgens Rikhotso het daar 'n skietery tussen die rowers en die polisie uitgebreek toe die polisie op die toneel opdaag, maar niemand is beseer nie.
Die onbekende aantal rowers het in 'n voertuig gevlug sonder dat hulle daarin kon slaag om enige geld uit die kitsbank se kluis te steel.
Teen laat Vrydagoggend was die polisie nog op die toneel by die kitsbank. Die Valke ondersoek die saak.
Aanvanklike gerugte dat die rowers 'n polisiestasie in die omgewing aangeval en wapens daar gesteel het, is vals.